Vyf weer in hof oor wrede moord op paartjie | Maroela Media
Familie en vriende van Jeanette Cindi (34) en Lungelo Buthelezi (31). Foto: Lindi Msinga / ANA
Die verhoor van vyf mans wat aangekla word van die wrede moord op 'n Johannesburgse paartjie is Maandag weer in die Suid-Gautengse hooggeregshof uitgestel.
Staatsaanklaer Carla Brits het aan regter Ramarumo Monama gesê dat daar nog nie regshulp-prokureurs aan die beskuldigdes toegeken is nie. Die saak moes reeds by twee vorige geleenthede uitgestel word vir die beskuldigdes om vir regshulp aansoek te doen.
Monama het die saak tot 23 Julie uitgestel en beveel dat die regshulpkwessie onmiddellik aandag geniet.
"Op dié dag sal ons presies weet wie die verhoor gaan doen en weet of konsultasie gedoen is," het Monama gesê.
Die vyf mans word daarvan beskuldig dat hulle Jeanette Cindi (34) en haar vriend, Lungelo Buthelezi (31), in April verlede jaar vermoor het toe die paartjie in Kagiso in die weste van Johannesburg huis toe gestap het nadat hulle die aand gekuier het.
Die hof was Maandag volgepak met lede van die Kagiso-gemeenskap wat daar was om Cindi en Buthelezi se families te ondersteun.
"Ek is nie gelukkig nie. Dit is soos 'n speletjie. Hoe lank gaan dit duur voordat hulle 'n prokureur het? Ons wil hê hierdie saak moet klaarkry," het Cindi se suster, Clowy, gesê.
"verswarende omstandighede" BULL. As jy so wreed is, en verkrag ook, is daar géén verswarende omstandighede nie.